

Osnovna škola Rogoznica

Ante Starčevića bb

22 203 Rogoznica

Tel: 022 558 083

Fax: 022 558 429

E – mail: ured@os-rogoznica.skole.hr

Klasa: 610-02/17-01/02

Urbroj: 2184/1-12/1-13/17-01

Rogoznica, 24.ožujka 2017.

VII. likovno – literarni natječaj

**„Povist mista moga“**

**(Stari alati i zanati)**

Potreba da istražuje svoje korijene, jezik, tradiciju svojih predaka, narodne običaje mjesta u kojem je rođen ili u kojem živi te njihove odjeke u svakodnevnom suvremenom životu tiha je i stalno prisutna čovjekova misao koju on manje ili više svjesno živi. Konkretno, čovjek našeg kraja u tome nalazi dublji smisao vlastitog postojanja i, odjenuto u fino tkanje sitnica koje ljubomorno čuva od propadanja u sjenovitim kutovima svojih naslijeđenih kamenih kuća, konoba i sjećanja, nastoji prenijeti na mlade naraštaje i tako ih oteti od zaborava. Naša škola je takvo nastojanje uzela kao misao vodilju u svome odgojno – obrazovnom radu, ali i u svojoj ulozi snažnog društvenog posrednika i koordinatora.

Iz toga je proizašla zamisao o likovno – literarnom natječaju „Povist mista moga“, u kojem bi kulturološki najvažnija utjecajna mikrolokacija, mjesto u kojem se živi ili neki njegov dio, trebala potaknuti na vizualno i literarno istraživanje.

***Propozicije natječaja:***

Na natječaju mogu sudjelovati svi učenici od 1. – 8. razreda osnovnih škola. Svaka škola može sudjelovati s najviše **pet (5) radova iz područja literarnog izražavanja i deset (10) radova iz likovnog područja izražavanja**. Jedan učenik može sudjelovati s najviše jednim radom iz određenog područja izražavanja.

Kako se svake godine trudimo ostati svježi i zanimljivi u poticajnom, jezičnom i likovno – tehničkom smislu, tako smo ove godine odlučili da **motiv/poticaj** ovogodišnjih literarnih i likovnih radova budu **stari alati i zanati** iz bogate ostavštine naše domovine, s naglaskom na lokalnu sredinu i/ili zavičaj. Kao što je evidentno iz propozicija natječaja, raspon tema i poticaja može biti izrazito velik tako da mentorima nudi mogućnost za njihovu implementaciju u već postojeći nastavni plan i program.

***Likovni radovi:***

**Zadaće slikanja, crtanja i oblikovanja:**

Nakon usmjerenog opažanja, analiziranja i razgovora o motivu/poticaju vizualnog istraživanja, učenik treba **naslikati ili nacrtati u likovnoj tehnici po vlastitom izboru** (na formatu lista iz mape) koncept svoje ideje tako da:

- promijeni lokalne boje predmeta, i/ili

- promjeni smjer i ritam u odnosu boja, crta, likova, tekstura, volumena

- stvori dojam prostornosti, i/ili

- istakne crtu ili boju ili volumen ili prostor kao dominantu kompozicije i/ili

- istakne određeni kontrast: toplo – hladni, komplementarni, kontrast boja - neboja...

**Likovno – tehnička sredstva**

- olovka

 tuš i metalno pero

 tuš i kist

 lavirani tuš

 tempera

 akvarel

 kombinirana tehnika

- grafičke tehnike: monotipija, kartonski tisak, linorez...

Radovi moraju biti pojedinačni. Šalju se poštom, propisno zamotani i zaštićeni od oštećenja. Nije dozvoljeno slanje u roli ili tubi.

Na poleđini likovnih radova mora pisati:

 „POVIST MISTA MOGA – STARI ALATI I ZANATI“

 IME I PREZIME UČENIKA/CE

 RAZRED, ŠKOLA

 IME I PREZIME UČITELJA/ICE

 ADRESA ŠKOLE, TELEFON

 GRAD, ŽUPANIJA

***Literarni radovi*** moraju biti napisani na dijalektu naselja, sela ili grada iz kojeg dolaze, a radi tiskanja zbornika šalju se isključivo **e-mailom u privitku** na elektroničku adresu škole, s podacima o učeniku, razredu, školi i učitelju mentoru na početku svakog rada.

Likovni i literarni radovi moraju biti poslani najkasnije do **5. svibnja 2017.**Dodjela nagrada će biti u svibnju,na centralnoj svečanosti Dana škole **18. svibnja 2017.** Pozvani će biti učenici i mentori nagrađenih radova. Poslane učeničke radove izabrat će i vrjednovati stručno povjerenstvo. Vrijednosni sud povjerenstva temelji se na osjetilnim, spoznajnim, jezičnim i likovno izražajnim i stvaralačkim mogućnostima učenika određene dobi, a prosudba radova na postignutoj razini izvornosti, izražajnosti, jezične strukturiranosti i likovno tehničke izvedbe.

(Kontakt osoba: Paola Glavurtić, učiteljica likovne kulture, 098 328 527)